《寄崔伯易》
宋代·王令

扰扰闾巷士，过我何所为。
屡来徒我烦，不来我弗思。
少年乐知闻，喜与客子随。
晚岁事恬默，与世益参差。
骑马出寻人，中路辄自归。
归来亦何乐，书史自相期。
已与往者亲，可无兹世违。
欲语无所得，起视北雁飞。
念子远千里，昔别今已期。
寄声虽云多，所得竟亦稀。
近者忽报书，期我往就之。
不知予苦穷，系此不可离。
尚迫朝暮忧，宁有道路资。
人生少所同，老去财几时。
予势既若此，子复不肯来。
但恐百年间，龃龉终莫齐。
诗以寄子招，亦以写我悲。

作者简介：王令（1032～1059）北宋诗人。初字钟美，后改字逢原。原籍元城（今河北大名）。 5岁丧父母，随其叔祖王乙居广陵（今江苏扬州）。长大后在天长、高邮等地以教学为生，有治国安民之志。王安石对其文章和为人皆甚推重。有《广陵先生文章》、《十七史蒙求》。